钦定古今图书集成/历象汇编/岁功典/第069卷 > 《隋书》 > 礼仪志
## 钦定古今图书集成/历象汇编/岁功典/第069卷 > 《隋书》 > 礼仪志

《礼》，“天子以春分朝日于东郊，秋分夕月于西郊。”汉法
不俟二分于东西郊。常以郊泰畤，旦出竹宫，东向揖
日，其夕西向揖月。魏文讥其烦亵，似家人之事，而以
正月朝日于东门之外，前史又以为非时。及明帝太
和元年二月丁亥，朝日于东郊，八月己丑，夕月于西
郊，始合于古。

后齐立太社、帝社、太稷三坛于国方，每仲秋月之元
辰，各以一太牢祭焉。皇帝亲祭，则司农卿省牲进熟，
司空亚献，司农终献。

后周以秋分夕月于国西门外，为坛于埳中，方四丈，
深四尺。燔燎礼如朝日。

后周仲秋教练兵，如振旅之阵，遂以狝田如蒐法，致
禽以《祀方》。

开皇初，社稷并列于含光门内之右，仲秋吉戊，以一
太牢祭焉。

开皇初，于国西开远门外为坛，每以秋分夕月，牲币
与周同。

隋制，“仲秋祭马祖于大泽，以刚日，牲用少牢。”